钦定古今图书集成/明伦汇编/官常典/第737卷 > 龙镡
## 钦定古今图书集成/明伦汇编/官常典/第737卷 > 龙镡

按《逊国正气纪》：晋府长史龙镡，江西万载人，字德刚，
素慷慨，有节操。洪武十七年，贡入太学，授浙江副使。
以累降长洲令。抚民以仁，擢长史。会北兵起，征兵于
晋王，问之，对曰：“大义所在，祖训昭然。”燕王闻而恨之。
靖难后，诏械至，责问不屈，杀之。友人收其遗骨，得亲
书辞于襟中，捐生固殒，弗事二主，别父与兄，忍恸肝
腑，尽忠为臣，尽孝为子，二端与我归于一所，肤发形
骸，收葬故土。采《遗记》曰：“求忠臣于孝子之门。”移孝既
可作忠，未有移忠非所以尽孝者也。忠孝归于一所，
至言哉！